લોકતંત્રમાં પ્રભાવી લોકમત અત્યંત મહત્ત્વનો છે. જે રાજ્યતંત્ર પર અંકુશનું કામ કરે છે. પણ યક્ષ પ્રશ્ર્ન એ છે કે આ લોકમત કોણ ઘડી શકે ? આઝાદી પૂર્વેના સમયમાં લોકમત ઘડનાર વિભૂતિઓ, સંસ્થાઓ, વિચારધારાઓ યોગ્ય ઢંગથી કામ કરતી દેખાતી હતી. પરંતુ દૂર્ભાગ્યે આઝાદી પ્રાપ્ત કર્યા પછી લોકમત ઘડનાર સ્તંભો ર્જીણ થતા હોય તેમ દેખાય છે. વર્તમાનમાં લોકમત બ્રેડ-બટર મીડિયામેનો, કહેવાતા બુદ્ધિજીવીઓ, દંભી એક્ટિવિસ્ટો, સ્યુડો સેક્યુલારિસ્ટો, પથભ્રષ્ટ લિબરલો, માનવતાવાદીઓ, ડાબેરીઓ અને મજહબી સંસ્થાના વડાઓ ઘડી રહ્યા હોય તેવું દેખાય છે. આ બધા લોકમત સર્જકો તટસ્થ ભાવે કામ કરતા ન હોવાના કારણે પ્રજાનો વિશ્ર્વાસ ગુમાવી રહ્યા હોય તેવું જણાય છે. વર્તમાન પત્રો, ટીવી ચેનલો વગેરે પ્રચાર માધ્યમોના માલિકો કોણ છે ? તેમાં ઉદ્યોગ જગત કે રાજકીય માંધાતાઓનો હિસ્સો કેટલો છે ? લોકમત જાગ્રત કરનાર એક્ટિવિસ્ટો કોના ઇશારે ચાલે છે ? મીડિયા ટ્રાયલ કરવાવાળા લોકો કોના આદેશથી કામ કરે છે ? વિદેશથી આંદોલનકારીઓને કેટલું ધન મળે છે ? આના સ્પષ્ટ ઉત્તરો આપણને મળી શકશે ખરા ?